钦定古今图书集成/明伦汇编/家范典/第046卷 > 春秋四传 > 《子同生》
## 钦定古今图书集成/明伦汇编/家范典/第046卷 > 春秋四传 > 《子同生》

《春秋》：桓公六年“秋九月丁卯，子同生。”

《左传》：子同生，以太子生之礼举之，接以太牢，卜士负
之，士妻食之。公与文姜、宗妇命之。公问名于申𦈡，对
曰：“名有五，有信，有义，有象，有假，有类。以名生为信，以
德命为义，以类命为象，取于物为假，取于父为类。不
以国，不以官，不以山川，不以隐疾，不以畜牲，不以器
币。周人以讳事神，名终将讳之。故以国则废名，以官”
则废职，以山川则废主，以畜牲则废祀，以器币则废
礼。晋以僖侯废司徒，宋以武公废司空，先君献、武废
二山。是以大物不可以命。公曰：“是其生也与吾同物。”
命之曰“同。”

《公羊传》：“子同生者孰谓？谓庄公也。何言乎子同生？喜
有正也。”未有言喜有正者，此其言喜有正何？久无正
也。子，《公羊子》曰：“其诸以病桓与。”

《穀梁传》：“疑故志之时，曰同乎人也。”

胡传嫡，冢始生即书于策，与子之法也。唐虞禅夏，后
殷周继《春秋》，兼帝王之道。贤可禅则以天下为公，而
不拘于世及之礼；子可继则以天下为家，而不必于
让国之义，万世之通道也。与贤者贵于得人，与子者
定于立嫡。传子以嫡，天下之达礼也。故有君薨而世
子未生之礼，植遗腹，朝委裘，而天下不乱者，以名分
素明而民志定也。《经》书“子同生”，所以明与子之法，正
国家之本，防后世配嫡夺正之事，垂训之义大矣。此
世子也，其不曰“世子”，何也？天下无生而贵者，誓于天
子，然后为世子。

〈大全〉程子曰：“《书》《子同生》”，圣人所以正大本而防僭乱

也。子同者，桓之嫡长子也，于其始生即书之，其位固己定矣。嫡冢之生，国之大事，故书。啖氏曰：“君嫡子生，以太子生之礼接之，则史书之。” 赵氏曰：“礼备于嫡，是重宗庙，记其是以著其非也。” 蜀杜氏曰：“书同生，正鲁国之传嗣，而遏篡逆也。” 张氏曰：“盖嫡夫人之长子，备用太子之礼，故史书于策。《春秋》于此明与子之法，在” 于正始明分，则私爱之所不能行，嬖孽之所不能干，所以定国本，息乱源也。